ടെന്നീസ് ഇതിഹാസം സെറീന വില്യംസ് മറ്റൊരു ലോക റെക്കോർഡ് കൂടി സ്വന്തം പേരിനൊപ്പം എഴുതി ചേർത്തു . യു എസ് ഓപ്പണിൽ മൂന്നാം റൌണ്ടിൽ സ്വീഡീഷ് താരം ജോഹന ലാർസണെ നേരിട്ടുള്ള സെറ്റുകൾക്ക് തോൽപ്പിച്ചപ്പോൾ , ഏറ്റവുമധികം ഗ്രാൻസ്ലാം വിജയം സ്വന്തമാക്കുന്ന താരമെന്ന റെക്കോർഡാണ് സെറീനയുടെ പേരിൽ കുറിച്ചത് . ഇത് സെറീനയുടെ മുന്നൂറ്റിഏഴാമത്തെ ഗ്രാൻസ്ലാം വിജയമാണ് . ടെന്നീസിലെ ഇതിഹാസതാരം ചെക്ക് റിപ്പബ്ലിക്കിന്റെ മാർട്ടിന് നവരത്തിലോവയുടെ 306 വിജയമെന്ന റെക്കോർഡാണ് സെറീന മറികടന്നത് . 1995ൽ പതിന്നാലാം വയസിൽ പ്രൊഫഷണൽ ടെന്നീസിൽ അരങ്ങേറിയ സെറീന , ഈ കാലഘട്ടത്തിലെ ഇതിഹാസ താരമാണെന്ന് ഇതിനോടകം തെളിയിച്ചിട്ടുണ്ട് . 1999ൽ ഗ്രാൻസ്ലാം കിരീടവേട്ടയ്ക്ക് തുടക്കമിട്ട സെറീന , ഇതുവരെ 22 കിരീടങ്ങളാണ് സ്വന്തമാക്കിയത് . ഇതിൽ ആറെണ്ണം സ്വന്തം നാട്ടുകാരുടെ മുന്നിൽവെച്ച് നേടിയ യു എസ് ഓപ്പൺ കിരീടമാണ് . യു എസ് ഓപ്പൺ വനിതാ വിഭാഗത്തിൽ വീനസ് വില്യംസ് , ഹാലെപ്പ് , റഡ്വാൻസ്ക , പെട്രോ ക്വിറ്റോവ എന്നിവർ നാലാം റൌണ്ടിൽ എത്തിയിട്ടുണ്ട് . പുരുഷ വിഭാഗത്തിൽ റാഫേൽ നദാൽ , ആൻഡി മുറെ , നിഷികോറി എന്നിവർ നാലാം റൌണ്ടിൽ എത്തിയിട്ടുണ്ട് .